b'\n_START_ARTICLE_\nIvan Knez\n_START_SECTION_\n\xc5\xbdivljenjepis\n_START_PARAGRAPH_\nKnez je leta 1867 kon\xc4\x8dal dva razreda ljubljanske realke, nato Mahrovo trgovsko \xc5\xa1olo in se zaposlil v o\xc4\x8detovi trgovini. Skupaj z bratom Antonom je trgovino raz\xc5\xa1iril v najve\xc4\x8djo trgovino s kmetijskimi pridelki na Kranjskem. Zgradil je skledasti mlin (valj\xc4\x8dni mlin) na Beri\xc4\x8devem, opekarno in druga industrijska podjetja ter sodeloval pri ljubljanskih denarnih zavodih, trovskih in industrijskih dru\xc5\xa1tvih, korporacijah in podjetjih. Bil je soustanovitelj in predsednik (1893 do smrti) Kmetske posojilnice za ljubljansko okolico, cenzor Avstro-ogrske (1896) in njene naslednice Narodne banke, \xc4\x8dlan upravnega sveta Ljubljanske kreditne banke (od 1903) in drugi podpredsednik (1909\xe2\x80\x931915), \xc4\x8dlan uprave Jadranske, odnosno Jadransko-podunavske banke, njen podpredsednik (1921) in cenzor ljubljanske filijalke, predsednik Kreditnega zavoda za trgovino in industrijo (1920 do smrti), podpredsednik delni\xc5\xa1ke zavarovalne dru\xc5\xbebe Vardar (do smrti). Od leta 1884 do 1909 je bil izvoljen v Trgovsko in obrtni\xc5\xa1ko zbornico, njen predsednik (1911 do smrti) in jo preuredil za celo Slovenijo, predsednik Gremija ljubljanskih trgovcev (1905\xe2\x80\x931910), predsednik Trgovskega podpornega in bolni\xc5\xa1kega dru\xc5\xa1tva (1903\xe2\x80\x931911), soustanovitelj, \xc4\x8dlan uprave (od 1907) in predsednik (1911\xe2\x80\x931920) Zveze slovenskih zadrug, predsednik Zveze mlinarjev za Slovenijo (do smrti), podpredsednik Zveze industrijcev (1919 do smrti), soustanovitelj in predsednik upravnega odbora ljubljanskega Vzor\xc4\x8dnega velesejma (do smrti), soustanovitelj in podpredsednik Ljubljanske borze, \xc4\x8dlan uprave Zdru\xc5\xbeenih papirnic Vev\xc4\x8de-Gori\xc4\x8dane-Medvode, ustanovitelj in predsednik Zdru\xc5\xbeenih opekaren d. d. (do smrti), \xc4\x8dlan uprave Strojnih tovarn in livaren d. d. (do smrti), predsednik Delni\xc5\xa1ke pivovarne Union Ljubljana in La\xc5\xa1ko (do smrti) in podpredsednik Kmetijske dru\xc5\xbebe (1908\xe2\x80\x931912). Kot predsednik Trgovske in obrtni\xc5\xa1ke zbornice je bil izvoljen v \xc5\xbeelezni\xc5\xa1ki svet na Dunaju, bil \xc4\x8dlan uprave dolenjskih \xc5\xbeeleznic in osnoval 1908 gremijalno nadaljevalno trgovsko \xc5\xa1olo. Bil je prista\xc5\xa1 narodno-napredne stranke, ve\xc4\x8d let njen blagajnik, upravni odbornik Narodne tiskarne, izvoljen v ljubljanski ob\xc4\x8dinski svet v ve\xc4\x8d mandatih (1890\xe2\x80\x931904, 1906 do 1910, 1912\xe2\x80\x931921) in v de\xc5\xbeelni zbor, kjer je zastopal 1908\xe2\x80\x931910 mesto Ljubljana.'